สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 25 ก.ย. 60
26 ก.ย. 2560

ตลาดหุ้นยุโรปปิดบวก เมื่อคืนนี้ (25 ก.ย.) หลังจากที่นักลงทุนปรับตัวรับผลการเลือกตั้งเยอรมนี อย่างไรก็ตาม นักลงทุนยังคงจับตาสถานการณ์การเมืองในเยอรมนีอย่างใกล้ชิด เนื่องจากพรรคร่วมรัฐบาลของนางอังเกลา แมร์เคิล ไม่สามารถครองเสียงข้างมากในรัฐสภาได้อย่างเด็ดขาด แม้ได้รับชัยชนะในการเลือกตั้งครั้งนี้ก็ตาม
ดัชนี  Stoxx Europe 600 ปรับตัวขึ้น 0.2% ปิดที่ 383.90 จุด
ดัชนี DAX ตลาดหุ้นเยอรมันปิดที่ 12,594.81 จุด เพิ่มขึ้น 2.46 จุด หรือ +0.02% ดัชนี CAC-40 ตลาดหุ้นฝรั่งเศสปิดที่ 5,267.13 จุด ลดลง 14.16 จุด หรือ -0.27% และดัชนี FTSE 100 ตลาดหุ้นลอนดอนปิดที่ 7,301.29 จุด ลดลง 9.35 จุด หรือ -0.13%
 
ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (25 ก.ย.) จากแรงขายที่ส่งเข้าฉุดหุ้นกลุ่มเทคโนโลยี นอกจากนี้ ตลาดยังได้รับปัจจัยกดดันจากความวิตกกังวลเกี่ยวกับสถานการณ์ตึงเครียดระหว่างเกาหลีเหนือและสหรัฐ หลังจากเกาหลีเหนือออกมาระบุว่า คำกล่าวของประธานาธิบดีโดนัลด์ ทรัมป์ในช่วงที่ผ่านมาเกี่ยวกับเกาหลีเหนือนั้น ถือเป็นการประกาศสงครามกับเกาหลีเหนืออย่างชัดเจน และเกาหลีเหนือมีสิทธิที่จะตอบโต้
ดัชนีเฉลี่ยอุตสาหกรรมดาวโจนส์ปิดที่ 22,296.09 จุด ลดลง 53.50 จุด หรือ -0.24% ดัชนี Nasdaq ปิดที่ 6,370.59 จุด ลดลง 56.33 จุด หรือ -0.88% และดัชนี S&amp;P500 ปิดที่ 2,496.66 จุด ลดลง 5.56 จุด หรือ -0.22%
 
ตลาดหุ้นลอนดอนปิดในแดนลบ เมื่อคืนนี้ (25 ก.ย.) จากแรงฉุดรั้งของหุ้นกลุ่มธนาคารที่ร่วงลงหลังธนาคารกลางอังกฤษ (BoE) ได้ออกมาเตือนถึงความเสี่ยงเกี่ยวกับการขยายตัวของหนี้สินภาคครัวเรือน นอกจากนี้ ตลาดยังได้รับแรงกดดันจากการที่สกุลเงินปอนด์แข็งค่าขึ้นเมื่อเทียบกับยูโร สืบเนื่องจากผลการเลือกตั้งที่น่าผิดหวังในเยอรมนี โดยพรรคแนวร่วมของนางอังเกลา แมร์เคิล นายกรัฐมนตรีเยอรมนี ไม่สามารถครองเสียงข้างมากในรัฐสภาได้อย่างเด็ดขาด
ดัชนี FTSE 100 ลดลง 9.35 จุด หรือ -0.13% ปิดที่ 7,301.29 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้น เมื่อคืนนี้ (25 ก.ย.) ขานรับการแสดงความเห็นในด้านบวกของกลุ่มประเทศผู้ผลิตน้ำมันซึ่งระบุว่า ตลาดน้ำมันโลกกำลังปรับตัวเข้าสู่ภาวะสมดุล นอกจากนี้ ตลาดยังได้แรงหนุนจากรายงานที่ว่า จำนวนแท่นขุดเจาะน้ำมันในสหรัฐปรับตัวลงติดต่อกันเป็นสัปดาห์ที่ 3
สัญญาน้ำมันดิบ WTI ส่งมอบเดือนพ.ย. พุ่งขึ้น 1.56 ดอลลาร์ หรือ 3.1% ปิดที่ 52.22 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. เพิ่มขึ้น 2.16 ดอลลาร์ หรือ 3.8% ปิดที่ 59.02 ดอลลาร์/บาร์เรล
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (25 ก.ย.) เนื่องจากการร่วงลงของตลาดหุ้นสหรัฐ รวมทั้งความตึงเครียดระหว่างสหรัฐและเกาหลีเหนือ ได้กระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 14 ดอลลาร์ หรือ 1.08% ปิดที่ระดับ 1311.50 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 16.3 เซนต์ หรือ 0.96% ปิดที่ 17.147 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 8.1 ดอลลาร์ หรือ 0.9% ปิดที่ 940.20 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 10.15 ดอลลาร์ หรือ 1.1% ปิดที่ 909.70 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักบางสกุล ในการซื้อขายที่ตลาดนิวยอร์ก เมื่อคืนนี้ (25 ก.ย.) หลังประธานธนาคารกลางสหรัฐ (เฟด) สาขานิวยอร์กและชิคาโก ได้ออกมาประสานเสียงสนับสนุนให้เฟดปรับขึ้นอัตราดอกเบี้ย
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1839 ดอลลาร์ จากระดับ 1.1948 ดอลลาร์ ในขณะที่ปอนด์อ่อนค่าลงแตะ 1.3467 ดอลลาร์ จากระดับ 1.3531 ดอลลาร์ และดอลลาร์ออสเตรเลียอ่อนค่าลง ที่ระดับ 0.7944 ดอลลาร์ จากระดับ 0.7968 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 111.66 เยน จากระดับ 112.00 เยน และอ่อนค่าลงเมื่อเทียบกับฟรังก์สวิส ที่ระดับ 0.9674 ฟรังก์สวิส จากระดับ 0.9699 ฟรังก์สวิส